„Aug bārni man./ Munu volūdu runoj,/ Naizsmej sōpu./ Kūpā ar mani dzīd/ Tautasdzīsmi./ Aug bārni man./ Tū dūmu dūmoj,/ Kas mōtei ryup./ Maizi tur svātu,/ Par dorbu navaidūt./ Aug bārni man./ Klausōs klusuma vōrdūs,/ Skaļuma tyuškumu jau/ I, verūtīs ceļam iz prīšku,/ Nasakaun redzēt atpakaļ./ Aug bārni man…” tai Ontons Slišāns roksta vīnā nu sovim dzejūlim „Ko vairōk man vāg!”.
Taipat kai īprīkšiejūs divejus godus, tai arī šūgod tika reikuots Latgolys folkorys vuokuma konkurss „APLEICĪNE 3”, kas namaineigi tyka veļteits nūvoda folklorys vuocieju aktiviziešonai i Ontona Slišāna dzeiviszinis pīminiešonai, i kura organizatori ir Bolvu Centraluo biblioteka sadarbeibā ar Bolvu nūvoda pošvaļdeibu, Vileks nūvoda dūmi, Rēzeknis Augstškolys Humanitarūs zynuotņu katedru, Latgolys regionalū televizeju.
Vuokumu konkursā tradicionali varieja pīsadaleit sevkurs Latvejis īdzeivuotuojs, kas vuoc Latgolys nūvodu folkloru, sevkurs, kas savuocs sovys dzymtuos apleicīnis voi kaidys cytys Latgolys vītys eipatnejū, lokalū folklorys kluostu.
Puorskotūt īprīkšiejūs divejūs godūs īsyuteitūs dorbus škita, ka jau vyss ir savuokts i izpieteits, kū nu vairs. Taču kei vīnmār ari šuo goda konkursa dorbi pateikami puorsteidze vierteišonys komiseju - Andri Kazinovski (Bolvu nūvoda dūmis prīšksādātuoju), Ilgu Šuplinsku (Dr. philol. asoc. Rēzeknis augstškolys asociātū profesori), Annu Rancāni (Latgolys regionaluos televizejis ziņu dīnasta vadeituoju), Andri Slišānu (Upeitis tautys noma vadeituoju) - ar vieļ nadzierdātom i breineigom folklorys pierļom.
Izvierteišonai sovus dorbus beja īsyutiejušs 7 daleibnīki gon nu Bolvu, gon nu Vileks nūvodim, kai arī nu Reigys. Ar daudzim daleibnīkim tei ir meila otkolredziešonuos nu īprīkšiejīm godim, daži i nuokušs kluot nu jauna, par kū vieļ leluoks prīks. Šūgod skaitliski leluokais pīnasums ir īsyuteituos apdzīduošonys dzīsmis, kas izaceļās ar sovu pikantumu i labsirdeigū, latgalīšim rakstureigū, jestrū humora devu, kaut vai „Nadūd Dīvs taidys solnys,/ Kaida solna šūnaksneņ/ Pīteram nabogam/ Puse motu nūsoluse.” un „Šmuka, šmuka tei Mareite/ Aiz šmukuma navarieju/ Man nūtryuka biksem pūga,/ Iz tevim verūtīs.” Naizpalika arī tautysdzīsmis, meikļis, nūstuosti, ticiejumi u.c.
Laureatu vydā ir Aijis Locānis iesnīgtais Anitys Bernackys folklorys vuokums „Vecumu bibliotēkas mikrorajona folklora” (Vacumu pog.), Lucijis Ercikys folklorys vuokums (Škilbānu pog.), Annys Griestinis vuokums „Bērzpils apleicīnes teicējas Anna Kindzule, Elizabete Šodnaka, Tamāra Zelča i jūs folklorys krōjumeņš” (Bierzpils pog.), Daigys Keišys folklorys vuokums (Škilbānu pog.), Māreitis Slišānis vuokums „Vīnas sīvas stuosts. Par Rozāliju Slišāni” (Reiga), Lindys Veitūlys folklorys vuokums „Sakasneiši – 2” (Tilža), Brīžucīma pamatskūlys latgalīšu pulceņa „Otuls” folklorys vuokums (Brīžucīma pog.).
Vysi augšuok mynātī konkursa daleibnīki tiks sumynuoti 28. decembrī desmit stuņdēs nu reita Bolvu Centrāluos bibliotekys zālī. Vāluok vysi teik aicynuoti dūtīs iz Škilbānu pogostu, kur plkst. 12.00 Brieksīnes kopūs īsvieteis pīminekli dzejnīkam Ontonam Slišānam. Vāluok, plkst. 14.00, Upeitis Tautys nomā nūsarysynuosīs Ontona Slišāna 65 godu jubilejas atceres pasuokums „Ir meili te maņ, kur pasauļs vyss munā volūdā skaņ”.
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn